സവര്ക്കര് ബ്രിട്ടീഷുകാരോട് മാപ്പപേക്ഷിച്ചത് ഗാന്ധിജി പറഞ്ഞിട്ടായിരുന്നു പ്രതികരണവുമായി പ്രതിരോധമന്ത്രി രാജ്നാഥ് സിങ് ന്യൂഡല്ഹി: ഗാന്ധിജിയെ നാഥുറാം ഗോഡ്സേ കൊന്നത് ഗാന്ധിജി പറഞ്ഞിട്ടാണെന്നു കൂടി ഇനി നാളെ കേട്ടേക്കാം. അതിന്റെ മുന്നോടിയാണ് കേന്ദ്ര പ്രതിരോധമന്ത്രി രാജ്നാഥ് സിംഗിന്റെ ഇന്നത്തെ പ്രസ്താവന. സവര്ക്കര് ജയിലില്ക്കിടന്ന് ബ്രിട്ടീഷുകാരോട് മാപ്പപേക്ഷിച്ചത് മഹാത്മാഗാന്ധിയുടെ നിര്ദേശപ്രകാരമായിരുന്നുവെന്നാണ് പ്രതിരോധമന്ത്രി രാജ്നാഥ് സിങിന്റെ അവകാശവാദം. ഉദയ് മഹുര്ക്കര് രചിച്ച വീര് സവര്ക്കര്:ദി മാന് ഹൂ കുഡ് ഹാവ് പ്രിവന്റഡ് പാര്ട്ടിഷന് എന്ന പുസ്തകത്തിന്റെ പ്രകാശന ചടങ്ങില് സംസാരിക്കുകയായിരുന്നു അദ്ദേഹം. രാജ്യത്തെ മോചിപ്പിക്കാന് പ്രചാരണം നടത്തുന്നതുപോലെ സവര്ക്കറെ മോചിപ്പിക്കാനും തങ്ങള് പ്രചാരണം നടത്തുമെന്ന് ഗാന്ധിജി പറഞ്ഞിരുന്നുവെന്നും രാജ്നാഥ് ചടങ്ങില് പറഞ്ഞു. കമ്യൂണിസ്റ്റുകള് പ്രചരിപ്പിക്കുന്നതുപോലെ സവര്ക്കര് ഒരു ഫാസിസ്റ്റോ നാസിസ്റ്റോ ആയിരുന്നില്ല. നമ്മുടെ ദേശീയ നായകരെക്കുറിച്ച് അഭിപ്രായ വ്യത്യാസമുണ്ടാകാം. എന്നാല് ഒരു പ്രത്യേക കാഴ്ചപ്പാടോടെ അവരെ കാണുന്നത് ശരിയല്ലെന്നും അദ്ദേഹം പറഞ്ഞു. ചില ആശയങ്ങളുടെ പേരിലാണ് ചിലര് സവര്ക്കറെ എതിര്ക്കുന്നത്. ബ്രിട്ടീഷുകാരോട് വേണ്ടിവന്നാല് സായുധ സമരം നടത്തണമെന്ന് സവര്ക്കര് വിശ്വസിച്ചിരുന്നതായും കൂട്ടിച്ചേര്ക്കാനും രാജ്നാഥ് മറന്നില്ല.